~ VILÁGHÍRES OPERÁK ~

PILLANGÓ-KISASSZONY

Giacomo Puccini

(1858–1924)

KOSSUTH KIADÓ

Tartalom

A SZERZŐ

Giacomo Puccini élete

A MECÉNÁS GIULIO RICORDI

A SIKER

EGY BOTRÁNYOS HÁZASSÁG

AZ UTOLSÓ SIKEREK

TURANDOT – A BÚCSÚ

A PILLANGÓKISASSZONY EGY SZERELMES GÉSA TRAGÉDIÁJA

NYUGAT ÉS KELET

SZERELEM ÉS EGZOTIKUM

AZ ALKOTÁS NEHÉZSÉGEI

A BUKÁS

AZ OPERA KÉSŐBBI SIKERE

A CSELEKMÉNY

A PILLANGÓKISASSZONY MAGYARORSZÁGON

PINKERTON VAGY LINKERTON

KICSI ASSZONY

A PILLANGÓKISASSZONY LEGSZEBB RÉSZLETEI

I. FELVONÁS – PINKERTON ÉS CSO-CSO-SZÁN KETTŐSE

II. FELVONÁS – NAGYÁRIA

III. FELVONÁS – CSO-CSO-SZÁN ÁRIÁJA

AZ OPERA CSILLAGAI

MONTSERRAT CABALLÉ

NÉGY ÉVTIZEDNYI SIKER

BERNABÉ MARTÍ

KEZDŐ ÉNEKESEK SEGÍTŐJE

AZ OPERA TITKAI

AZ ÉNEKLÉS MŰVÉSZETE I.

SZOPRÁN

MEZZOSZOPRÁN ÉS ALT

IMPRESSZUM

A SZERZŐ

Giacomo Puccini élete

Puccini kétségtelenül az olasz operairodalom egyik legkiemelkedőbb személyisége. Zenéjét az érzelmek uralják: a hétköznapi kis örömök ugyanúgy, mint a mindent elsöprő, nagy szenvedélyek.

A Puccini família igazi zenészcsalád volt, mintegy kétszáz éven keresztül adott karnagyokat a luccai Szent Márton-székesegyháznak. A többgenerációs zenészdinasztia alapítóját, id. Giacomo Puccinit (1712–1781), a zeneszerző ükapját, 1740-ben kinevezték a luccai zeneiskola igazgatójának, és az állást ezután mindig a család valamely tagja töltötte be. Giacomo dédapja, Antonio (1747–1842), a luccai hercegség udvari zeneigazgatója volt, együttesében maga Paganini játszotta az első hegedű szólamát. A nagypapa, Domenico (1771–1815) nevéhez öt opera fűződik, Giacomo édesapja, Michele Puccini (1813–1864) pedig a luccai zeneiskola vezetése mellett kora kedvelt orgonaművésze és operaszerzője volt. E családi háttér ismeretében aligha meglepő, hogy Giacomo is élénken érdeklődött a muzsika iránt, és később zenei tehetségének kamatoztatásával kívánt érvényesülni.

Giacomo Puccini nyolcgyermekes családban hatodikként jött a világra, 1858. december 22-én. Szülővárosában, a toscanai Luccában, még ma is áll a család szerény kis otthona a Via di Poggio 30-as szám alatt.

FONTOS DÁTUMOK
1858 Puccini születése december 22-én, Luccában
1884 A Le Villi (A lidércek) premierje
1893 A Manon Lescaut premierje
1896 A Bohémélet sikere
1900 A Tosca diadalmas bemutatója
1903 Egy autóbaleset következtében nyolc hónapig ágyba kényszerül
1904 A Pillangókisasszony bemutatója. Házasságot köt Elvira Gemignanival
1924 Puccini halála november 29-én, Brüsszelben

A DARAB, AMELY MINDENT MEGVÁLTOZTATOTT
Sokáig úgy tűnt, hogy a fiatal Puccini – követve a családi hagyományt – szülővárosának, Luccának templomi orgonistája lesz. 1876-ban azonban fontos benyomás érte: Pisában bemutatták Verdi Aidáját. Puccini pénz hiányában gyalog tette meg a 28 kilométeres távolságot, csak hogy megnézhesse az operát. Az előadás akkora hatással volt rá, hogy eldöntötte, operákat fog írni.

KEVÉSSÉ ISMERT ALKOTÁSOK
Puccinit operáinak köszönhetően ismerte meg a világ, de szimfonikus kompozíciókat is alkotott: fontos művei egyike a Capriccio sinfonico (1883), amelyben megjelentek a későbbi Bohémélet nyitó dallamai, illetve a Crisantemi (Krizantémok, 1890) című vonósnégyese.

Giacomo ötéves volt, amikor édesapja tragikus hirtelenséggel elhunyt. Édesanyja ezután az özvegyi nyugdíjból és varrásból igyekezett eltartani a családot, és a szerény körülmények ellenére is ragaszkodott ahhoz, hogy legalább a fiúk elvégezzék a középiskolát. Giacomo ekkoriban kezdte orgonaleckéit is, elsősorban anyja unszolására. Tanulmányait szigorú nagybácsija, Fortunato Magi irányította, aki állítólag nem tartotta túlságosan tehetségesnek és jó hallásúnak a kisfiút.

Puccini a luccai Instituto Paciniben folytatta zenei tanulmányait, ahol apja volt tanára, a kor jelentős zenepedagógusa, Carlo Angeloni tanította. Ezekben az években, hogy egy kis pénzt keressen, helyi táncmulatságokon és a népszerű fürdőhely, Bagni di Lucca kaszinójában zongorázott, vagy templomi orgonálást vállalt. Azonban a muzsikálás helyett egyre inkább a komponálás érdekelte, első művei 1876-ban születtek: a Preludio a orchestra, első nyilvánosan is elhangzó szerzeménye, osztatlan elismerést aratott.

1880 nyarán Puccini – édesanyja közbenjárására – megkapta a milánói konzervatórium szegény diákok segítésére fenntartott ösztöndíját. Az intézmény falai között két kiemelkedő tanárra is szert tett: egyikük, Antonio Bazzini, elismert hegedűművész és számos kamaradarab szerzője volt, míg Amilcare Ponchielli a Gioconda című opera szerzőjeként vált ismertté. Puccini 1883. július 16-án vette át a diplomáját, diplomamunkájának – amely egy zenekari alkotás – a Capriccio sinfonico címet adta.